

 T: 01 369 66 00

E: gp.mf@gov.si

[www.mf.gov.si](http://www.mf.gov.si)

|  |
| --- |
| Številka: 402-2/2025 |
| Ljubljana, 10.04. 2025 |
|  |
| GENERALNI SEKRETARIAT VLADE REPUBLIKE SLOVENIJEgp.gs@gov.si |
| **ZADEVA: Poročilo o izvajanju strategije razvoja trga kapitala v Sloveniji v letu 2024** |
| **1. Predlog sklepov vlade:** |
| Na podlagi šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na….. seji pod točko…. dne……sprejela naslednjiS K L E P :Vlada Republike Slovenije se seznani s Poročilom o izvajanju strategije razvoja trga kapitala v Sloveniji v letu 2024. Barbara Kolenka Helbl generalna sekretarkaPrejmejo:* Ministrstvo za finance Republike Slovenije,
* Služba Vlade Republike Slovenije za zakonodajo,
* Generalni sekretariat Vlade Republike Slovenije.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3. a Osebe, odgovorne za strokovno pripravo in usklajenost gradiva:** |
| * Nikolina Prah, državna sekretarka,
* Urška Cvelbar, generalna direktorica Direktorata za finančni sistem,
* Blaž Zupančič, sekretar, Sektor za zavarovalništvo in trg kapitala,
* Tanja Popović, sekretarka, Sektor za zavarovalništvo in trg kapital,
* Andrej Žagar, sekretar, Sektor za zavarovalništvo in trg kapitala,
* Katja Vidmar, višji svetovalec, Sektor za zavarovalništvo in trg kapitala,
 |
| **3. b Zunanji strokovnjaki, ki so sodelovali pri pripravi dela ali celotnega gradiva:** |
| Pri pripravi gradiva zunanji strokovnjaki niso sodelovali. |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:** |
| Vlada Republike Slovenije (v nadaljnjem besedilu: vlada) je marca 2023 sprejela Strategijo razvoja trga kapitala za obdobje 2023-2030 (v nadaljnjem besedilu: Strategija), ki vsebuje konkretne ukrepe za krepitev in razvoj slovenskega trga kapitala. Strategija med drugim predvideva, da mora glavni nosilni organ za vsak ukrep dvakrat letno pripraviti poročilo o izvedenih aktivnostih in ga predložiti Ministrstvu za finance (v nadaljnjem besedilu: MF). MF nato pripravi letno poročilo o izvajanju Strategije za vlado. MF je aprila 2025 tako pripravilo poročilo o izvajanju Strategije v letu 2024, ki podrobno predstavlja dosežen napredek pri izvedbi predvidenih ukrepov na različnih področjih ter načrte za nadaljevanje aktivnosti v letu 2025.Ključne izvedene aktivnosti na področju izvajanja Strategije v preteklem letu so bile:* Na področju doseganja statusa razvijajočega trga (Status razvijajočega trga - EMS) je delovna skupina določila tri ključna področja delovanja: ukrepi za spodbujanje novih kotacij, povečanje likvidnosti trga in izboljšanje stroškovne učinkovitosti, kar je podlaga za nadaljnje delo skupine.
* Na področju vzpostavitve zagonskega trga za mala in srednja podjetja je delovna skupina izdelala dva strokovna dokumenta (Pravna analiza in Akcijski načrt) ter v mesecu aprilu 2024 in v mesecu februarju 2025 izvedla delavnici, kjer je zunanjim deležnikom predstavila ugotovitve iz navedenih dokumentov. Ključna ugotovitev je bila, da vzpostavitev takšne platforme lahko prispeva k alternativnemu financiranju MSP in razvoju kapitalskega trga, vendar je uspeh odvisen od interesa tržnih deležnikov, jasne zakonodajne podpore in ustreznih spodbud za MSP vlagatelje.
* Na področju finančnega opismenjevanja so v okviru delovne skupine intenzivno potekale aktivnosti v zvezi s pripravo novega Nacionalnega programa finančnega opismenjevanja, pri čemer je bil osnutek programa novembra 2024 dan tudi v javno obravnavo.
* V okviru spodbujanja finančnega opismenjevanja je bilo izvedenih več dogodkov v obliki panelov, okroglih miz in posvetov, na katerih so aktivno sodelovali predstavniki MF. MF tudi skupaj z Banko Slovenije sodeluje pri projektu Bodi FIN (finančno radoveden nadobudnež), pričeli pa smo tudi redno objavljalti poljudne vsebine o financah na družbenih omrežjih (projekt Finančni petek in projekt S financami na Ti).
* Na področju individualnih naložbenih računov je bil pripravljen predlog Zakona o individualnih naložbenih računih, ki je bil decembra 2024 v javni obravnavi. Predlog zakona predvideva ugodnejšo administrativno in davčno obravnavo za dolgoročno varčevanje in spodbuja vlaganje v finančne instrumente na slovenskem kapitalskem trgu.
* Februarja 2024 je Republika Slovenije prvič izdala državne obveznice, namenjene izključno malim vlagateljem (fizičnim osebam). Obveznice so bile izdane v skupni nominalni vrednosti 261 milijonov evrov z letno obrestno mero 3,4% in ročnostjo 3 leta. Dne 27. 2. 2024 so bile obveznice uvrščene tudi na Ljubljansko borzo.
* V letu 2024 se je nadaljevalo medresorsko sodelovanje pri pripravi novele ZFO-1 glede možnosti izdaje občinskih obveznic (novela je bila sprejeta marca 2025). Novela ZFO-1 vzpostavlja za občine pravno podlago za izdajo obveznic, pri čemer se v letu 2025 načrtuje pilotni projekt z eno izmed večjih občin za predstavitev postopkov izdaje drugim občinam.
* Na področju ostalih sprememb zakonodaje so potekale aktivnosti za reformo 2. stebra pokojninskega zavarovanja in odpravljanje administrativnih ovir na trgu kapitala.

Poročilo podaja pregled številnih aktivnosti za krepitev in razvoj slovenskega trga kapitala v letu 2024. V letu 2025 se bodo aktivnosti na področju razvoja trga kapitala osredotočile na konkretizacijo ukrepov. Načrtuje se priprava zakonodajnih predlogov ter nadaljnji koraki iz akcijskih načrtov za doseganje strateških ciljev krepitve slovenskega trga kapitala. |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:nacionalne dokumente razvojnega načrtovanjarazvojne politike na ravni programov po strukturi razvojne klasifikacije programskega proračunarazvojne dokumente Evropske unije in mednarodnih organizacij | NE |
| **7. a Predstavitev ocene finančnih posledic nad 40.000 EUR:**(Samo če izberete DA pod točko 6. a.) |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (–) prihodkov državnega proračuna  |  |  |  |  |
| Predvideno povečanje (+) ali zmanjšanje (–) prihodkov občinskih proračunov  |  |  |  |  |
| Predvideno povečanje (+) ali zmanjšanje (–) odhodkov državnega proračuna  |  |  |  |  |
| Predvideno povečanje (+) ali zmanjšanje (–) odhodkov občinskih proračunov |  |  |  |  |
| Predvideno povečanje (+) ali zmanjšanje (–) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II. a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| **SKUPAJ** |  |  |
| **II. b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II. c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV:****I. Ocena finančnih posledic, ki niso načrtovane v sprejetem proračunu**V zvezi s predlaganim vladnim gradivom se navedejo predvidene spremembe (povečanje, zmanjšanje):– prihodkov državnega in občinskih proračunov,– odhodkov državnega proračuna, ki niso načrtovani v ukrepih ali projektih sprejetih proračunov,– obveznosti za druga javnofinančna sredstva (drugi viri), ki niso načrtovana v ukrepih ali projektih sprejetih proračunov.**II. Finančne posledice za državni proračun**Prikazane morajo biti finančne posledice za državni proračun, ki so na proračunskih postavkah načrtovane v okviru projektov ali ukrepov:**II. a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt ali ukrep; projekt ali ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), s katerimi so v celoti ali delno zagotovljene pravice porabe (v tem primeru je nujna povezava s točko II. b). Pri uvrstitvi novega projekta ali ukrepa v načrt razvojnih programov se navedejo:* proračunski uporabnik, ki bo financiral novi projekt ali ukrep,
* projekt ali ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt ali ukrep, je treba izpolniti tudi točko II. b, saj je za novi projekt ali ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti in veljavni projekti in ukrepi.**II. b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi ali projekti, ki jih proračunski uporabnik izvaja, in proračunske postavke tega proračunskega uporabnika, ki so v okviru teh projektov ali ukrepov, ter s katerih se bodo s prerazporeditvijo zagotovile pravice porabe za dodatne aktivnosti pri veljavnih projektih ali ukrepih ali novih projektih ali ukrepih, navedenih v točki II. a.**II. c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II. a in b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (na primer priliv namenskih sredstev Evropske unije). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7. b Predstavitev ocene finančnih posledic pod 40.000 EUR:**Predlagano gradivo nima finančnih posledic za državni proračun. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:pristojnosti občin,delovanje občin,financiranje občin. | NE |
| Gradivo (predpis) je bilo poslano v mnenje: Skupnosti občin Slovenije SOS: NEZdruženju občin Slovenije ZOS: NEZdruženju mestnih občin Slovenije ZMOS: NE |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | NE |
| Razlog za neobjavo:Gre za gradivo, za katerega ni predvidena javna obravnava. |
|  |
| **10. Pri pripravi gradiva so bile upoštevane zahteve iz Resolucije o normativni dejavnosti:** | NE |
| **11. Gradivo je uvrščeno v delovni program vlade:** | NE |
|  Klemen BOŠTJANČIČ minister |

Priloge:

* predlog sklepa
* obrazložitev
* poročilo o izvajanju strategije razvoja trga kapitala v Sloveniji v letu 2024
* podrobnejša predstavitev izvedenih aktivnosti

PRILOGA 1

PREDLOG SKLEPA

Na podlagi šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na….. seji pod točko…. dne……sprejela naslednji

S K L E P :

Vlada Republike Slovenije se seznani s Poročilom o izvajanju strategije razvoja trga kapitala v Sloveniji v letu 2024.

 Barbara Kolenka Helbl

 generalna sekretarka

Prejmejo:

* Ministrstvo za finance Republike Slovenije,
* Služba Vlade Republike Slovenije za zakonodajo,
* Generalni sekretariat Vlade Republike Slovenije.

PRILOGA 2

**OBRAZLOŽITEV**

Vlada je 2. marca 2023 sprejela Strategijo razvoja trga kapitala v Sloveniji za obdobje 2023–2030 (v nadaljnjem besedilu: Strategija), ki vsebuje ukrepe za krepitev in razvoj slovenskega trga kapitala na več področjih. V njenem 4. poglavju je navedeno, da glavni nosilni organ vsakih šest mesecev pripravi poročilo v zvezi z ukrepom, za katerega je odgovoren, in sicer do konca meseca julija in konca januarja naslednjega leta za polletno obdobje predhodnega leta, ter ga predloži v seznanitev Ministrstvu za finance (v nadaljnjem besedilu: MF), ki nato na podlagi poročil nosilnih organov do konca februarja za preteklo leto poroča vladi.

MF je v aprilu 2025 pripravilo poročilo o izvajanju Strategije v letu 2024 na podlagi prejetih poročil glavnih nosilnih organov posameznega ukrepa, ki ga pošilja v sprejem vladi. Namen tega letnega poročila je podati celovit vpogled v izvedene aktivnosti iz naslova izvajanja ukrepov Strategije v letu 2024.

PRILOGA 3

**Poročilo o izvajanju strategije razvoja trga kapitala v Sloveniji v letu 2024**

Vlada Republike Slovenije je dne 2. marca 2023 sprejela Strategijo razvoja trga kapitala v Sloveniji za obdobje 2023–2030 (v nadaljnjem besedilu: Strategija). Strategija vsebuje konkretne ukrepe za krepitev in razvoj slovenskega trga kapitala na različnih področjih.

V 4. poglavju Strategije je določeno, da glavni nosilni organ za vsak ukrep dvakrat letno pripravi poročilo o izvedenih aktivnostih. Poročilo mora vsebovati informacije o izvedenih sestankih in dogodkih, njihovi vsebini, doseženem napredku in načrtu nadaljnjih aktivnosti.

Ministrstvo za finance (v nadaljnjem besedilu: MF) mora na podlagi poročil nosilnih organov pripraviti poročilo o izvajanju Strategije za preteklo leto in ga predložiti Vladi Republike Slovenije v seznanitev.

V skladu z navedenim je MF v februarju 2025 pripravilo poročilo o izvajanju Strategije v letu 2024. Poročilo podaja pregled aktivnosti in doseženega napredka pri izvajanju predvidenih ukrepov v letu 2024.

**Področje ukrepov za doseganje statusa razvijajočega trga**

Delovna skupina za izvajanje ukrepov za pridobitev statusa razvijajočega trga, ki je bila ustanovljena v letu 2023 in jo vodi MF, je v letu 2024 nadaljevala z aktivnostmi na podlagi izdelane analize vrzeli. Analiza je pokazala, da Slovenija večinoma izpolnjuje kvalitativne zahteve, ne izpolnjuje pa kvantitativnih kriterijev, predvsem glede velikosti in likvidnosti trga ter tržne kapitalizacije delnic, ki kotirajo na organiziranem trgu.

V letu 2024 so bile izvedene naslednje glavne aktivnosti:

* DS EMS je na podlagi izdelane analize vrzeli nadaljevala z delom za določitev ukrepov in pripravo nabora ukrepov, ki bi lahko pripomogli k razvoju slovenskega kapitalskega trga (ukrepi za spodbujanje novih kotacij, povečanje likvidnosti trga in izboljšanje stroškovne učinkovitosti.).
* DS EMS je obravnavala tudi pobudo Ljubljanske borze (v nadaljnjem besedilu: LJSE) za razvoj kapitalskega trga, ki se osredotoča na podporo MSP pri vstopu na organizirani trg. Predlagani program predvideva tri sklope aktivnosti: partnerski program z delavnicami za podjetja, podporo pri pripravi in uvrstitvi vrednostnih papirjev na organizirani trg ter spremljanje in promocijo izdajatelja na trgu. Ta pobuda je bil prepoznana kot potencialno učinkovit ukrep za privabljanje novih izdajateljev na LJSE, kar bi na dolgi rok prispevalo k povečanju tržne kapitalizacije in likvidnosti slovenskega kapitalskega trga.

V januarju 2025 je DS EMS prejela posvetovalni dokument MSCI o možnosti vzpostavitve MSCI Advanced Frontier Markets indeksa, ki bi vključeval tudi Slovenijo. Pripravil se je predlog odgovorov na vprašanja iz posvetovalnega dokumenta, ki so bila poslana MSCI. Pripravljena analiza posvetovalnega dokumenta MSCI Advanced Frontier Markets Indexa kaže, da bi njegova vzpostavitev lahko predstavljala velik korak k večji prepoznavnosti slovenskega kapitalskega trga na globalni ravni, saj bi po predstavljenih podatkih predlagani indeks v zadnjih petnajstih letih dosegal visoko uspešnost po skupni donosnosti in nihajnosti v primerjavi z glavnimi primerljivimi indeksi. Indeks bi vključeval 7 delnic, ki kotirajo na Ljubljanski borzi, v skupnem deležu 20%. Ta indeks je v zadnjih 15 letih dosegal vzdržno in donosno rast vrednosti, ki je statistično boljša od vseh primerljivih indeksov, vključno z MSCI World, MSCI Europe in MSCI Emerging Markets, kar predstavlja pomembno naložbeno priložnost za slovenski kapitalski trg, saj bi lahko mednarodna naložbena javnost (zlasti institucionalni vlagatelji) finančne instrumente, ki bi sledili temu indexu prepoznala kot zanimivo naložbeno priložnost.

**Vzpostavitev zagonskega trga MSP (angl. SME growth market)**

Maja 2023 je bila ustanovljena delovna skupina za vzpostavitev platforme za mala in srednje velika podjetja na osnovi tehnologije razpršenih evidenc (v nadaljnjem besedilu: DLT). V delovno skupino so bili vključeni predstavniki MF, Banke Slovenije, Agencije za trg vrednostnih papirjev (v nadaljnjem besedilu: ATVP), Ministrstva za gospodarstvo, šport in turizem (v nadaljnjem besedilu: MGTŠ) in Ministrstva za digitalno preobrazbo. Delovna skupina je zaključila svoje delo 30. 6. 2024, kar je v skladu z zastavljenimi cilji iz sklepa o ustanovitvi delovne skupine, to je aktivno sodelovanje v krogu strokovnjakov, pripravo strateških dokumentov in izvedbo delavnice.

Delovna skupina se je v letu 2024 sestala na dveh sestankih, na katerih je obravnavala dva dokumenta – Pravna analiza in Akcijski načrt. Na podlagi obeh dokumentov je delovna skupina izvedla dve delavnici, prvo v aprilu 2024, drugo delavnico pa v februarju 2025. Namen delavnic je bil seznaniti zunanje deležnike na trgu kapitala z ugotovitvami delovne skupine in pridobiti povratno informacijo oziroma odziv na te ugotovitve, predvsem glede potrebnih pravnih podlag za vzpostavitev platforme.

MF se bo v nadaljevanju v skladu z zastavljenim akcijskim načrtom osredotočilo na vprašanja priprave seznama sprememb določb členov v posameznih zakonih, ki so pomembni (predlogi zakonov, navedeni v dokumentu Pravna analiza) za vzpostavitev zagonskega trga za mala in srednja podjetja, kot izhaja iz zastavljenega cilja v dokumentu Strategija.

V prvi polovici 2024 so bile aktivnosti usmerjene v:

* obravnavo pravne analize za izboljšanje regulativnega okvirja,
* organizacijo delavnice za deležnike in
* pripravo akcijskega načrta za vzpostavitev platforme DLT do junija 2024.

Cilj je bil oblikovanje pogojev za vzpostavitev platforme, ki bo omogočila lažji dostop MSP-jev (in ostalih zainteresiranih deležnikov) do financiranja na kapitalskem trgu ob uporabi novih tehnologij.

Z namenom pospeševanja digitalizacije kapitalskega trga v Sloveniji je bil v zadnjem četrtletju leta 2023 aktiviran projekt »EBRD Development of FinTech Roadmap in Slovenia«. Projekt je pridobil finančna sredstva iz skupnega sklada Taiwan Business – EBRD Technical Cooperation Fund.

Projekt je vodila izbrana izvajalka družba Deloitte, ki je v začetku februarja 2024 organizirala uvodni sestanek, na katerem je bil predstavljen načrt, ki zajema vse prihajajoče aktivnosti in korake, potrebne za realizacijo projekta. Projekt Fintech Roadmap Slovenia je bil zaključen z izdelavo končnega poročila in predstavitvijo navedenega poročila dne 15. julija 2024. Končno poročilo Fintech Roadmap Slovenia je postalo vodilo za pripravo akcijskega načrta na MF, ki je v teku.

**Izvajanje ukrepov na področju finančnega opismenjevanja**

Finančno opismenjevanje je celovit proces, ki posamezniku omogoča, da razvije finančno ozaveščenost, pridobi potrebno znanje, osvoji praktične spretnosti, oblikuje pozitiven odnos do denarja in razvije ustrezno vedenje za sprejemanje preudarnih finančnih odločitev ter doseganje finančne blaginje. To vključuje razumevanje osnovnih finančnih pojmov, sposobnost upravljanja proračuna, razumevanje finančnih produktov in storitev, sposobnost sprejemanja informiranih odločitev o porabi, varčevanju in naložbah ter zmožnost načrtovanja svoje finančne prihodnosti.

Finančna pismenost je ključna življenjska sposobnost. Poleg pomena za posameznika ima finančna pismenost tudi velik vpliv na celotno gospodarstvo. Finančno pismeni državljani prispevajo k stabilnejšemu in bolj zdravemu finančnemu sistemu. Njihove odločitve o varčevanju in naložbah vplivajo na pretok kapitala, kar spodbuja gospodarsko rast in razvoj.

MF si je v letu 2024 v skladu s pobudami, priporočili, strategijami in programi aktivno prizadevalo za krepitev finančne pismenosti prebivalcev. Izvedene so bile številne aktivnosti s sodelovanjem predstavnikov MF na različnih panelih, okroglih mizah in posvetih oz. je MF sodelovalo z drugimi institucijami pri spodbujanju finančnega opismenjevanja. Tako skupaj z Banko Slovenije sodeluje pri projektu Bodi FIN (finančno radoveden nadobudnež). Poleg tega smo na MF redno objavljali poljudne vsebine o financah na družbenih omrežjih (projekt Finančni petek) ter začeli priprave na serijo podkastov s finančnimi vsebinami, s katerimi želijo zapletene teme približati širši javnosti in doseči različne ciljne skupine (projekt S financami na Ti).

V letu 2024 je medresorska delovna skupina pripravila predlog novega Nacionalnega programa finančnega opismenjevanja[[1]](#footnote-2) (v nadaljevanju: NPFO).

NPFO je usmerjen v sistematično ozaveščanje, spodbujanje in izvajanje programov finančnega opismenjevanja. Njegova vizija je, da bodo državljani razumeli svoje finance in delovanje države na finančnem področju ter sprejemali preudarne in etične finančne odločitve. Glavni cilj NPFO je, da zna posameznik voditi osebne in družinske finance, je sposoben načrtovanja, sprejemanja informiranih odločitev o finančnih produktih in prepoznavanja tveganj. To spodbuja družbeno odgovorno ravnanje, znižuje tveganja in izboljšuje gospodarsko ter finančno stabilnost.

Izvajanje NPFO temelji na ključnih usmeritvah, ki zagotavljajo, da je finančno opismenjevanje dostopno vsem državljanom ne glede na njihovo starost ali izkušnje. Vsebine finančnega opismenjevanja so nepristranske, uporabne in se prilagajajo razvoju novih finančnih produktov in storitev.

Ključno vlogo pri izvajanju NPFO bo imel Svet za finančno opismenjevanje. Določil bo, na katera področja se je treba osredotočiti, kako meriti uspešnost NPFO in kako ga prilagajati spreminjajočim se družbenim in ekonomskim razmeram. Vladi bo redno poročal o napredku.

NPFO predvideva osrednjo spletno stran, ki bo postala osrednje mesto za vse, ki želijo izvedeti več o vsebinah s področja financ. Uredniški odbor bo poskrbel, da bodo na osrednji spletni strani na voljo kakovostne in pravočasne informacije ter učni materiali.

Pomembna novost NPFO je tudi usmeritev, da se finančno opismenjevanje vključi v osnovnošolske in srednješolske programe kot samostojni predmet oziroma kot del predmeta in drugih dejavnosti, in sicer v obsegu najmanj 35 ur v programih osnovnih šol in prav toliko tudi v programih srednjih šol.

V okviru tehnične pomoči, sklenjene v skladu s 3. členom Uredbe o instrumentu tehnične podpore, je MF v sodelovanju z Evropsko komisijo, BS in zunanjim izvajalcem podjetjem Deloitte začelo s projektom »Raziskave finančne pismenosti in izobraževalna orodja«. V sklopu projekta bo izmerjena raven finančne pismenosti v Sloveniji in pripravljeno bo poročilo, ki bo primerjalo raven finančne pismenosti v Sloveniji z ravnjo finančne pismenosti v drugih državah. Na podlagi navedenih analiz bodo predstavljene priložnosti za izboljšave in predlagani bodo konkretni izobraževalni programi. Rezultati raziskave in priporočila bodo znani v drugi polovici leta 2025. Projekt financira Evropska unija prek instrumenta tehnične podpore.

V letu 2024 so dejavnosti na področju finančnega opismenjevanja v Sloveniji izvajali tudi različni deležniki, vključno z nadzorniki, združenji in mediji. Ti deležniki so prepoznali pomembnost finančne pismenosti za prebivalce Slovenije in so aktivno prispevali k ozaveščanju, spodbujanju in izvajanju programov. Vsak deležnik je deloval v skladu s svojimi cilji in razpoložljivimi viri, kar je omogočilo raznolikost in dosegljivost programov finančnega opismenjevanja različnim ciljnim skupinam.

**Izdaja obveznic Republike Slovenije**

V skladu s Strategijo, v kateri je bilo navedeno, da se bo preučila možnost izdaje državnih obveznic, namenjenih malim vlagateljem, je februarja 2024 Slovenija prvič izdala triletne državne obveznice, namenjene izključno fizičnim osebam. Obveznice so bile izdane v skupni nominalni vrednosti 261 milijonov evrov, z letno obrestno mero 3,4 %. Obveznice so uvrščene na LJSE, kjer so prosto prenosljive in dostopne vsem ostalim, tudi pravnim osebam.

Cilji izdaje državnih obveznic za fizične osebe so:

* spodbuditi zanimanje državljanov za varčevanje in naložbe na kapitalskem trgu ter izboljšati finančno pismenost, ponuditi alternativo bančnim vlogam z višjim donosom in večjo razpršenostjo naložb;
* vzpostaviti redne izdaje državnih vrednostnih papirjev za fizične osebe in s tem trajnejše vključevanje malih vlagateljev na kapitalski trg.

Prva izdaja državnih obveznic za fizične osebe je imela pomemben vpliv na tržne prakse, saj so ponudniki investicijskih storitev kot odziv na povečano zanimanje za vlaganje v obveznice znižali stroške, ki so povezani z odpiranjem in vodenjem trgovalnih računov. S tem so storitve kapitalskega trga postale dostopnejše širšemu krogu vlagateljev, kar prispeva k večji vključenosti prebivalstva v investicijske dejavnosti in povečanju finančne pismenosti.

Z izdajo državnih obveznic za fizične osebe MF izpolnjuje več strateških ciljev na področju razvoja trga kapitala v Sloveniji.

V letu 2025 smo pristopili k 2. izdaji državnih obveznic za male vlagatelje.

**Vzpostavitev individualnih naložbenih računov (v nadaljnjem besedilu: INR)**

V letu 2024 in začetku 2025 je potekal intenziven proces priprave zakonodajnega okvira za uvedbo INR v Republiki Sloveniji:

* ustanovljena je bil delovna skupina, ki je pod vodstvom MF vključevala predstavnike ATVP, Finančne uprave Republike Slovenije (v nadaljnjem besedilu: FURS), Združenja bank Slovenije (v nadaljnjem besedilu: ZBS) in Združenja družb za upravljanje investicijskih skladov (v nadaljnjem besedilu: ZDZUIS).
* Potekala so usklajevanja znotraj MF in v okviru delovne skupine z namenom določite ključnih elementov ureditve INR, vključno s pogoji za odprtje in vodenje računov, naložbenimi omejitvami, davčno obravnavo ter vlogo in obveznostmi ponudnikov.
* Pripravljen je bil predlog Zakona o individualnih naložbenih računih (v nadaljnjem besedilu: ZINR), ki je bil od 11. decembra 2024 do 10. januarja 2025 v javni obravnavi, v kateri so sodelovali vsi ključni deležniki.
* Na podlagi prejetih pripomb in predlogov v javni razpravi se pripravlja končna verzija predloga zakona, ki naslavlja izpostavljene pomisleke deležnikov.

Cilj uvedbe INR je povečati dolgoročno nalaganje denarnig sredstev prebivalstva v finančnih instrumentih, okrepiti razvoj slovenskega trga kapitala ter razširiti vire financiranja za gospodarstvo. INR bo omogočil preprostejše, preglednejše in stroškovno učinkovitejše vlaganje fizičnih oseb na kapitalskih trgih.

Namen takšne posebne vrste trgovalnega računa je tako posamezniku omogočiti novo naložbeno priložnost za dolgoročnejše nalaganje z razpršitvijo naložb v zakonsko opredeljen nabor finančnih instrumentov na trgu kapitala, pri čemer težimo k enostavnosti uporabe takšnega računa in čim manj administrativnim obremenitvam.

Račun bo lahko fizična oseba, ki je davčni rezident v RS, odprla pri ponudnikih finančnih storitev, ki imajo dovoljenje za opravljanje investicijskih storitev in bodo vpisani v register ponudnikov, ki ga bo vodila Agencija za trg vrednostnih papirjev

Predlog zakona ureja sistem vplačil na takšen račun z natančno določenimi omejitvami glede letnega vplačila zneskov in skupne vsote vseh vplačil v celotnem obdobju trajanja individualnega naložbenega računa.

Z natančno določenimi obveznosti ponudnikov takšnih računov, urejanja prenosa računov, registrov, mirovanja, odpovedi pogodbe o računu, vrstah finančnih instrumentov, nadzornih pristojnosti ATVP, itd. želimo v prvi vrsti nasloviti specifiko takšnih računov, ki so namenjeni malim vlagateljem, tako da podrobnejše normiranje v zakonu cilja na njihovo dodatno zaščito.

Predlagamo tudi ugodnejšo davčno obravnavo dohodkov, doseženih prek naložb na tovrstnih računih, z dohodnino. Obdavčitev z dohodnino se odloži do časa izplačila donosa, doseženega s sredstvi na računu, na transakcijski račun. Dohodnino bo izračunal ponudnik računa kot davčni odtegljaj v obračunu davčnega odtegljaja.

Odložitev obdavčitve z dohodnino do izplačila donosa z računa in plačilo dohodnine z davčnim odtegljajem kot dokončnim davkom predstavlja za imetnika računa bistveno administrativno razbremenitev, saj imetniku v fazi varčevanja na računu ali ob izplačilu z računa ne bo treba vlagati davčnih napovedi.

V letu 2025 je predvideno:

* sprejetje Zakona o individualnih naložbenih računih v Državnem zboru Republike Slovenije,
* izdaja podzakonskih aktov s strani ATVP in FURS,
* vzpostavitev centralnega registra INR in registra ponudnikov.

**Dodatne spremembe zakonodajnega okolja za krepitev trga kapitala**

Reforma 2. stebra pokojninskega zavarovanja

Ministrstvo za delo, družino, socialne zadeve in enake možnosti (v nadaljnjem besedilu: MDDSZ) je pripravilo predloge sprememb Zakona o pokojninskem in invalidskem zavarovanju (v nadaljnjem besedilu: ZPIZ-2). Predlogi so se začeli usklajevati v okviru pogajalske skupine, v kateri poleg ministrstev sodelujejo tudi delodajalci in sindikati.

Pogajalska skupina nadaljuje obravnavo predlaganih rešitev v letu 2025.

Cilji predlaganih sprememb je dvig prepoznavnosti in privlačnosti varčevanja za starost, s čimer bi se povečal obsega varčevanja za dodatno pokojnino in izboljšalo gmotno stanje oseb po upokojitvi. Posledično bi se s tem povečal tudi obseg sredstev pokojninskih skladov, ki bi z vidika razvoja kapitalskega trga lahko predstavljala pomemben vir dolgoročnega financiranja slovenskega gospodarstva in krepitve domačega trga kapitala.

Odpravljanje administrativnih ovir na trgu kapitala

Pri nadaljnjih spremembah zakonodaje se za udeležence na trgu kapitala sistematično obravnavajo in odpravljajo administrativna bremena. Ena od sprememb za odpravo administrativnih bremen je bil sprejem novele Zakona o trgu finančnih instrumentov (v nadaljnjem besedilu: ZTFI-1C), ki omogoča izdajo finančnih instrumentov na podlagi tehnologije razpršenih evidenc in izboljšuje pravni okvir za delovanje centralnih depotnih družb.

**Vzpostavitev enotne vstopne točke**

V okviru prizadevanj za zagotavljanje transparentnosti in dostopnosti informacij o regulatornih postopkih je ATVP na svoji uradni spletni strani vzpostavila poseben odsek »Kako do dovoljenja«. Tu so na enem mestu na voljo informacije in usmeritve za pridobitev različnih dovoljenj, ki jih izdaja ATVP.

Poleg tega je ATVP vzpostavila stičišče finančnih inovacij za podporo novih in obstoječih akterjev na finančnem trgu pri razumevanju regulatornih zahtev v zvezi z inovativnimi produkti, kot so AI, big data, kriptovalute, tehnologija razpršenih evidenc in blockchain.

Glavni cilji tovrstnih vstopnih točk so:

* spodbujanje razvoja produktov, ki izboljšujejo dostopnost in znižujejo stroške na kapitalskem trgu, ob hkratnem varovanju vlagateljev,
* zagotavljanje jasne razlage, kako novi produkti prispevajo k napredku na trgu,
* podajanje podrobnih opisov inovacij, vključno z udeleženci, poslovnimi modeli in morebitnimi dovoljenji drugih regulatorjev,
* nudenje informacij o regulatornih postopkih, pogojih za opravljanje dejavnosti in relevantnih tveganjih,
* stičišče ni namenjeno za svetovanje o konkretnih primerih ali predhodnih dovoljenjih, temveč kot vir informacij za varno uvajanje inovacij v skladu z zakonodajo.

V sodelovanju z LJSE in KDD je ATVP nadgradila enotno vstopno točko, tako da so zdaj na enem mestu dostopni vsi potrebni podatki o vstopu na trg kapitala, izdaji vrednostnih papirjev in pridobitvi dovoljenj ter ocenjeni stroški. Dodatno je bila v drugi polovici leta 2024 uvedena pomembna tehnološka nadgradnja s portalom za elektronsko oddajo vlog na obrazcih in ostalih zahtevanih dokumentov za pridobitev dovoljenj, vključno z možnostjo elektronskega podpisovanja, kar poenostavlja postopke za uporabnike.

Oglaševanje na spletu o prednostih javne kotacije

LJSE je na svoji spletni strani pripravila obsežne vsebine, ki so namenjene podjetjem in v katerih so predstavljene prednosti financiranja prek kapitalskega trga in postopek uvrstitve vrednostnih papirjev v kotacijo na LJSE.

Pripravljene so informacije o možnostih financiranja, prednostih takega financiranja v primerjavi z drugimi načini financiranja ter konkreten postopek za vstop na borzni trg. Vzpostavljena je tudi povezava do enotne vstopne točke ATVP.

V nadaljevanju LJSE v sodelovanju z ATVP načrtuje promocijo teh vsebin prek različnih komunikacijskih kanalov.

**Izvajanje ukrepov na področju sprememb davčnega sistema**

MF je v letu 2024 izvajalo aktivnosti za preučitev možnih prilagoditev davčnega sistema z namenom spodbujanja slovenskega trga kapitala.

Spremembe davčne zakonodaje v letu 2023 so že prinesle davčno olajšavo za obresti od državnih vrednostnih papirjev, izdanih v letih 2024, 2025 in 2026. Tako je v 133. členu Zakona o obnovi, razvoju in zagotavljanju finančnih sredstev (Uradni list RS, št. 131/23; ZOFRS) določeno, da se seštevek davčnih osnov od obresti, ki jih doseže rezident od vrednostnih papirjev, katerih izdajateljica je Republika Slovenija in so izdani v letih 2024, 2025 ali 2026 na podlagi zakona, ki ureja javne finance, ter v okviru ponudbe vrednostnega papirja javnosti ponujeni izključno fizičnim osebam, zmanjša za 1.000 evrov. S tem se omogoča neobdavčitev obresti do višine 1.000 evrov na leto od naložb v omenjene državne vrednostne papirje.

V letu 2024 so potekale aktivnosti za najbolj optimalno davčno obravnavo INR ter za preučitev ustrezne davčne obravnave varčevanj v 2. pokojninskem stebru. Poleg tega je bila obravnavana tudi problematika aktualne davčne obravnave alternativnih investicijskih skladov (v nadaljnjem besedilu: AIS). Razprava se nadaljuje v 2025.

**Krepitev ponudbe obveznic na trgu kapitala**

MF je v začetku leta 2024 pozvalo LJSE in ATVP za predloge sprememb zakonodaje za spodbujanje izdajanja podjetniških obveznic. ATVP je ugotovila, da je razlog za nezanimanje v visokih stroških izdaje kljub možnosti priprave preprostejšega in stroškovno ugodnejšega prospekta v skladu z uredbo št. 2017/1129/EU.

Januarja 2024 je bila ATVP, BS in ZBS posredovana tudi prošnja za predloge sprememb Zakona o hipotekarni in komunalni obveznici (v nadaljnjem besedilu: ZHKO-2), saj bi lahko spodbudile izdajo teh obveznic. Iz prejetih odzivov je razvidno, da izdaja hipotekarnih in komunalnih obveznic v Sloveniji ni zaživela predvsem zaradi majhnosti slovenskih bank, značilnosti samega vrednostnega papirja kot tudi zaradi strategij bank glede pridobivanja razpoložljivih virov financiranja.

V letu 2024 se je nadaljevalo sodelovanje z MJU pri pripravi in javni obravnavi novele ZFO-1, ki vključuje tudi možnost izdaje občinskih obveznic. Državni zbor je 4. 3. 2025 sprejel Zakon o spremembah in dopolnitvah Zakona o financiranju občin (v nadaljnjem besedilu: ZFO-1E). Po njegovi uveljavitvi bo vzpostavljena pravna podlaga za izdajo obveznic, ob vnaprejšnjem soglasju MF. V letu 2025 se načrtuje, da bi se na podlagi pilotnega projekta z eno izmed večjih občin predstavilo postopke izdaje drugim občinam.

Pomembni aktivnosti v letu 2025 sta tudi priprava in izvedba druge izdaje državnih obveznic, namenjene fizičnim osebam, ki sledi uspešni prvi tovrstni izdaji v letu 2024. Cilji z vidika kapitalskega trga so bili spodbuditi zanimanje malih vlagateljev za vlaganja na kapitalskem trgu, okrepiti njihovo finančno pismenost in vzpostaviti redne izdaje tovrstnih obveznic.

Aktivnosti se bodo v letu 2025 nadaljevale v smeri konkretizacije predlaganih ukrepov, priprave zakonodajnih predlogov ter izvedbe nadaljnjih korakov iz akcijskih načrtov za doseganje strateških ciljev na področju razvoja in krepitve slovenskega trga kapitala.

 PRILOGA 4

**PODROBNEJŠA PREDSTAVITEV IZVEDENIH AKTIVNOSTI**

4.1 VZPOSTAVITEV STATUSA RAZVIJAJOČEGA TRGA

Akcijski načrt za doseganje statusa razvijajočega trga (EMS)

|  |  |
| --- | --- |
| **UKREP / NOSILNI ORGAN** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Pristop k realizaciji pridobitve statusa EMSNosilni organ: MF | **Izvedeni sestanki in ostale aktivnosti ter njihova vsebina**- 3. julij 2024 – Izveden je bil tretji sestanek delovne skupine za vzpostavitev EMS, na katerem so člani iz LJSE in ATVP predstavili pisne predloge z dne 8. aprila 2024. Poudarek je bil na možnosti privatizacije družb v državni lasti, predlagano pa je bilo osredotočenje na tri ključna področja: ukrepi za spodbujanje novih kotacij, povečanje likvidnosti trga in izboljšanje stroškovne učinkovitosti. - 4. oktober 2024 – Pobuda LJSE za program podpore MSP pri vstopu na kapitalski trg. MF je izvedlo interne sestanke glede pobude, ki predstavlja pot k večji možnosti, da bi prišlo do novih kotacij podjetij na organiziranem trgu kapitala v Sloveniji. Izpostavljena je bila potreba po analizi učinkovitosti predlaganega ukrepa pri privabljanju podjetij h kotaciji. MF je predlagani program predstavilo MGTŠ za preučitev možnosti vključitve predlaganega programa v obstoječe sheme državne pomoči po Zakonu o podpornem okolju za podjetništvo.- 28. januar 2025 – Izveden je bil četrti sestanek delovne skupine za vzpostavitev EMS, kjer je bila obravnavana pobuda MSCI za vzpostavitev Advanced Frontier Markets indeksa, v katerem bi Slovenija imela pomembno vlogo. V okviru priprav na sestanek je MF izdelalo analizo predlaganega indeksa, ki je pokazala njegov velik potencial za slovenski kapitalski trg – v zadnjih petnajstih letih je po skupni donosnosti in nizki nihajnosti presegel vse glavne primerjalne indekse, vključno z MSCI World. MF je v okviru priprav na sestanek pripravilo tudi odgovore na posvetovalni dokument "Consultation on Potential Subcategorization of Frontier Markets". Na sestanku je LJSE predstavila novico o interesu treh velikih mednarodnih posrednikov za vstop na slovenski trg. V razpravi so bili podrobno obravnavani vsi vidiki možnega odziva na MSCI posvetovalni dokument. Kasneje so bili uskaljeni odgovori na vprašanja poslani MSCI.Glavni poudarki odgovorov na ta vprašanja so: * + **Vloga mejnih trgov:** Trenutno omejena vloga v globalnih naložbenih portfeljih. Slovenski trg, za katerega veljajo predpisi EU, že deluje po visokih standardih, kar dokazuje prisotnost sedmih slovenskih podjetij v indeksu Advanced FM (skupaj preko 20% uteži).
	+ **Smiselnost dodatne segmentacije:** je koristna, saj trenutna klasifikacija združuje trge z bistveno različnimi značilnostmi, Slovenija kot članica EU pa je pri temkategorizirana v segment manj razvitih trgov.
	+ **Uporaba podskupine mejnih trgov:** Advanced FM segment predstavlja zanimivo naložbeno priložnost z dokazano donosnostjo (primerljivo z MSCI World) in stabilnostjo. Za Slovenijo pomeni transformativno priložnost z večjo vidnostjo in likvidnostjo delnic.
	+ **Strinjanje s predlaganimi zahtevami:** Predlagani kriteriji ustrezno naslavljajo kvalitativne vidike trgov. Izključitev določenih kvantitativnih kriterijev je upravičena.
	+ **Dodatni kriteriji:** Obstoječi kriteriji MSCI dobro zajemajo ključne značilnosti. Predlaga se le spremljanje trendov izboljšanja likvidnosti, digitalizacije in tehnološkega razvoja ter možnosti čezmejnega sodelovanja.
	+ **Koristnost FM indeksa brez Advanced FM:** Da, ločen indeks bi omogočil jasnejše razlikovanje med trgi z različnimi stopnjami razvoja in pomagal vlagateljem razumeti različne profile tveganja in donosa.

**Dosežen napredek****-** DS EMS je na obeh sestankih identificirala ključne ovire za pridobitev statusa EMS, zlasti glede velikosti, likvidnosti trga in tržne kapitalizacije. - Na podlagi analize vrzeli so bila določena tri ključna področja, na katera se bo osredotočil nadaljnji razvoj: ukrepi za spodbujanje novih kotacij, povečanje likvidnosti trga in izboljšanje stroškovne učinkovitosti.)..- Izdelani in poslani so bili odgovori na vprašanja, postavljena v posvetovalnem dokumentu MSCI o možnosti vzpostavitve MSCI indeksa Advanced Frontier Markets.- Začelo se je oblikovanje akcijskega načrta za konkretno naslavljanje ugotovljenih vrzeli na poti do EMS.Ključen izziv ostaja izpolnjevanje kvantitativnih kriterijev ponudnikov indeksov, zlasti na področju velikosti in likvidnosti trga ter tržne kapitalizacije. Interes mednarodnih posrednikov in možnost vključitve v MSCI indeks Advanced Frontier Markets pa predstavljata pomembni priložnosti za nadaljnji razvoj slovenskega kapitalskega trga.**Plan naslednjih aktivnosti**- Preučitev in potencialna implementacija predloga LJSE za vzpostavitev podpornega programa za podjetja, ki bi zainteresiranimpodjetjem brezplačno nudil strokovno pomoč pri pripravi na izdajo vrednostnih papirjev in njihovo ponudbo javnosti. *Program predvideva tri sklope aktivnosti:** partner program z delavnicami za izobraževanje podjetij o kapitalskih trgih in pripravi na kotacijo,
* strokovna podpora pri pripravi in uvrstitvi na organizirani trg,
* spremljanje in promocija izdajateljev po uvrstitvi na borzo.

- Analiza stroškov poslovanja na slovenskem trgu kapitala in možnosti za njihovo znižanje za povečanje konkurenčnosti trga. - Dokončanje priprave konkretnega akcijskega načrta z jasno določenimi ukrepi, odgovornimi osebami, roki in pričakovanimi rezultati. - Preučitev možnosti za sodelovanje in povezovanje z drugimi trgi v regiji (Hrvaška, države srednje Evrope, baltske države) z namenom razvoja trga kapitala na območju srednje in jugovzhodne Evrope. |
|  |  |

4.2.1.1 Vzpostavitev zagonskega trga MSP (SME growth market)

Akcijski načrt za zagonski trg MSP

|  |  |
| --- | --- |
| **UKREP** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Analiza pravnih in tehničnih podlag ter priprava akcijskega načrta za vzpostavitev nove tehnične in operativne platforme za MSP, ki bi pridobila status »zagonskega trga MSP«, z uvedbo vgrajenega izboljšanega postopka poravnave (instant DVP), ki temelji na tehnologiji DLTNosilni organ: MF |  **Izvedeni sestanki/dogodki**Delovna skupina se je od januarja 2024 do 30. junija 2024 sestala dvakrat, in sicer:* Na 5. sestanku 18. marca 2024 je bil obravnavan dokument *Analiza pravnega in regulativnega okvira za prepoznavanje regulativnih ovir pri uporabi DLT (v nadaljevanju: pravna analiza),*
* Na 6. sestanku 12. septembra 2024 je bil obravnavan dokument Akcijski načrt.

 Delovna skupina je zaključila svoje delo 30. junija 2024. Aprila 2024 je delovna skupina izvedla prvo delavnico, nato februarja 2025 še drugo, kjer je predstavila svoje ugotovitve zunanjim deležnikom, in sicer z namenom pridobiti povratne informacije. Z izdelanim akcijskim načrtom MF nadaljuje delo v smeri priprave sprememb zakonodaje, ki bo lahko temelj za vzpostavitev zagonskega trga za MSP na tehnologiji DLT.  **Dosežen napredek*** Delovna skupina je na 5. sestanku obravnavala dokument Pravna analiza, ki naslavlja ključne pravne izzive in potrebo po prilagoditvi zakonodaje. Ugotovljeno je bilo, da bodo potrebne spremembe zakonov ZVNP-1, ZTFI-1, ZGD-1, ZFZ,ZPPDFT-2, ZFPPIPP in ZIZ. Dokument vsebinsko naslavlja predloge rešitev (brez konkretnih zakonskih sprememb), zaradi česar je bila potrebna razprava, ki se je izvedla na drugi delavnici februarja 2025.
* Na 6. zadnjem sestanku dne 12. septembra 2024, je delovna skupina obravnavala zadnji izdelani dokument – Akcijski načrt, na podlagi katerega mora MF pripraviti ustrezen pravni okvir, in sicer spremembo zakonodaje, ki bo omogočala izvedbo korakov v smeri ustanovitve platforme na tehnologiji DLT za MSP.
* Potekale so aktivnosti priprave strateške dokumentacije projekta »Načrt za razvoj Fintecha v Sloveniji«. Projekt se je začel v začetku februarja 2024 in je bil zaključen s predstavitvijo zaključnega dokumenta dne 15. julija 2024. Na podlagi zaključnega poročila MF pripravlja smernice za izdelavo akcijskega načrta za Fintech Roadmap Slovenia.

 **Plan naslednjih aktivnosti** * Doreči je treba aktivnosti za pripravo pravnih podlag (sprememb zakonodaje) iz Pravne analize, pomembne za vzpostavitev zagonskega trga MSP na tehnologiji DLT.
 |
|  |  |

4.2.2. KREPITEV PONUDBE OBVEZNIC NA TRGU KAPITALA

I. Akcijski načrt za krepitev ponudbe obveznic na trgu kapitala

|  |  |
| --- | --- |
| **UKREP/NOSILNI ORGAN** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Preučitev obstoječe zakonodaje in izdelava predloga njenih sprememb, ki bodo urejale izdajo podjetniških obveznic in bodo prilagojene sodobnim trendom (kot so digitalne finance)Nosilni organ: MF | * Posredovan je bil dopis na LJSE in ATVP s pozivom po posredovanju predlogov za posodobitev Zakona o vrednostnih papirjih, ki bi pospešili izdajo podjetniških obveznic.
 |
| Preučiti možnost (in s proučevanjem najdene možnosti tudi izvesti) za ustvarjanje spodbud za izdajo podjetniških, kritih in občinskih obveznic občinNosilni organ: MF | 26. januarja 2024 je bil na ZBS, ATVP in BS naslovljen dopis, v katerem smo jih pozvali k pripombam in dopolnitvam Zakona o hipotekarni in komunalni obveznici (v nadaljnjem besedilu: ZHKO-2), ki bi pospešile izdajo tovrstnih obveznic. * BS meni, da nizka raven izdaje kritih obveznic izvira iz strukturnih lastnosti slovenskih bank in ne iz zakonodajnih omejitev, ter ocenjuje, da zakonske spremembe ne bodo imele znatnega učinka na trg.
* ZBS predlaga spremembe glede vprašanja odstopa pravice do enostranskega pobota na vlogo izdajatelja, kar omejuje izdajo kritih obveznic.
* ATVP trenutno ne vidi potrebe po spremembah zakonodaje glede kritih obveznic.

Iz teh povratnih informacij je razvidno, da je razvoj trga kritih obveznic v Sloveniji zapleten predvsem zaradi strukturnih značilnosti bančnega sistema in ugodnih likvidnostnih pogojev. Opravljen bo tudi razmislek o smislu odstopa pravice do enostranskega pobota in jasnejše določitve vlog finančnih subjektov pri izdaji.  |
|  |  |
|  |  |

4.2.3 FINANČNO OPISMENJEVANJE

I. Akcijski načrt za izobraževanje deležnikov s področja ponudbe virov financiranja

|  |  |
| --- | --- |
| **UKREP/NOSILNI ORGAN** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Izobraževanje finančnih direktorjev in lastnikovNosilni organ: ATVP | **Izvedeni sestanki/dogodki ter njihova vsebina*** Decembra 2024 je bila ATVP povabljena k sodelovanju na izobraževanju v organizaciji SDH z naslovom: Vloga in izzivi revizijskih komisij pri prvem poročanju o trajnosti po CSRD direktivi. Predstavnica ATVP bo v februarju 2025 predstavila ugotovitve ATVP na področju trajnostnega poročanja in glavne poudarke regulatorja pri prvem poročanju (napotki ESMA in ugotovitve ATVP glede nefinančnega poročanja borznih družb v preteklosti).
* Decembra 2024 je ATVP objavila okrožnico javnim družbam, ki vključuje številne vsebine z zakonodajnega področja trajnosti kot tudi nadzora trajnostnega poročanja in nadzorniških prioritet na omenjenem področju za prihodnje.
* ATVP je objavila več opozoril glede zaznanega porasta telefonskih klicev domnevnih borznih posrednikov, ki obljubljajo visoke zaslužke v kratkem času prek transakcij s kriptosredstvi ali drugimi finančnimi instrumenti. V zvezi s tem je ATVP objavila animirani video o finančnih vplivnežih (finfluenserjih) tudi na družbenih omrežjih (Instagram, Facebook, X in LinkedIn).
* V zvezi z uveljavitvijo uredbe o kriptosredstvih (v nadaljnjem besedilu: MiCA) je ATVP izvedla izobraževanje za zainteresirana podjetja, ki opravljajo ali nameravajo opravljati storitve v zvezi s kriptosredstvi (v nadaljnjem besedilu: CASP). Na njem so predstavniki ATVP pojasnili postopke pridobivanja dovoljenja za CASP oziroma uradnega obveščanja o nameravanem opravljanju storitev v zvezi s kriptosredstvi po uredbi MiCA. Opozorili so na ključne določbe Zakona o izvajanju Uredbe (EU) o trgih kriptosredstev ter na uporabo Uredbe o digitalni operativni odpornosti za finančni sektor (v nadaljnjem besedilu: DORA) in Zakona o preprečevanju pranja denarja in financiranja terorizma za ponudnike CASP. Na svojih spletnih straneh je ATVP vzpostavila novo rubriko, v kateri so zbrani vsi predpisi s področja trga kriptosredstev, vključno z doslej izdanimi delegiranimi in izvedbenimi akti EU. Da bi omogočila preprostejšo oddajo zahtev za pridobivanje dovoljenj in izboljšala preglednost zakonodaje na tem področju, je ATVP na spletni strani objavila obrazca za vložitev zahteve za dovoljenje in za uradno obvestilo o opravljanju storitev v skladu z uredbo MiCA.
* Za splošno javnost je ATVP pripravila informativno zloženko »Kaj prinaša uredba MiCA«, v kateri so na kratko predstavljene najpomembnejše vsebine: izdajatelji in ponudniki kriptosredstev, vloga nadzornih organov (nove pristojnosti ATVP), ki bodo z nadzornimi ukrepi pomembno prispevali k varstvu vlagateljev na tem trgu.
* V novembru je ATVP skupaj z borznoposredniškimi družbami, bankami, družbami za upravljanje, javnimi družbami, LJSE in Centralno klirinško depotno družbo (v nadaljnjem besedilu: KDD) začela s pripravami na že tretjo izvedbo dogodka »Dan slovenskega kapitalskega trga«, ki bo v letu 2025 potekal 8. aprila. Poleg ministra za finance Klemna Boštjančiča bodo na dogodku sodelovali tudi predsednica Evropskega organa za vrednostne papirje in trge (v nadaljnjem besedilu: ESMA) Verna Ross in predsedniki uprav slovenskih družb prve kotacije.
 |
|  |  |

|  |  |
| --- | --- |
| **UKREP** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Izvajanje izobraževalnih kampanj za spodbujanje trajnostnega financiranja ESG za potencialne in male vlagateljeNosilni organ: LJSE | **Izvedeni sestanki/dogodki ter njihova vsebina*** LJSE je v Strategiji opredeljena kot nosilni organ na področju finančnega izobraževanja pri izvedbi 3. ukrepa, ki predvideva izvajanje izobraževalnih kampanj za spodbujanje trajnostnega financiranja ESG za potencialne izdajatelje in za male vlagatelje. V dopisu št. 402-3/2022/72 z dne 22. maja 2023 so nas obvestili, da zaradi pomanjkanja resursov za izvedbo takšnih izobraževanj nosilne vloge ne morejo sprejeti.
 |

|  |  |
| --- | --- |
| **UKREP** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Proučiti možnost davčnih spodbud za stroške izdaje za spodbujanje dejavnosti izdaje vrednostnih papirjev in uvrstitve na LJSENosilni organ: MF | * V okviru tega ukrepa so v letu 2024 potekala interna posvetovanja znotraj pristojnih služb na MF.
 |

|  |  |
| --- | --- |
| **UKREP** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Izvajanje izobraževalnih kampanj o taksonomiji EUNosilni organ: ATVP | **Izvedeni sestanki/dogodki ter njihova vsebina*** ATVP je začela s pripravami na 2. konferenco Dnevi kapitalskega trga 2024, ki je potekala konec marca 2024 v hotelu Union. Konferenca je v letu 2024 potekala en dan, vsebine pa so bile enako razdeljene na del za bodoče izdajatelje oziroma podjetja, ki bi jih zanimal vstop na kapitalski trg, in del dneva, namenjen malim vlagateljem ter osveščanju o prednostih in ponudbah na kapitalskem trgu.
 |

II. Akcijski načrt za izobraževanje in s tem izboljšanje povpraševanja malih vlagateljev

|  |  |
| --- | --- |
| **UKREP** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| 1. Prenova Nacionalnega programa finančnega izobraževanja, da bo ta sledil novim trendom v finančni industriji in naslovil tako posameznike kot tudi podjetja

Nosilni organ: MF | * Medresorska delovna skupina je pripravila osnutek novega Nacionalnega programa finančnega opismenjevanja (v nadaljnjem besedilu: NPFO). NPFO je nato meseca januarja 2025 sprejela Vlada RS. NPFO je usmerjen v sistematično ozaveščanje, spodbujanje in izvajanje programov finančnega opismenjevanja. Izvajanje NPFO temelji na ključnih usmeritvah, ki zagotavljajo, da je finančno opismenjevanje dostopno vsem državljanom ne glede na njihovo starost ali izkušnje. Vsebine finančnega opismenjevanja so nepristranske, uporabne in se prilagajajo razvoju novih finančnih produktov in storitev.

**Plan naslednjih aktivnosti**V skladu z NPFO se bosta formirala Svet za finančno opismenjevanje in uredniški odbor osrednje spletne strani. |

4.3.1. INDIVIDUALNI NALOŽBENI RAČUNI

Akcijski načrt za vzpostavitev INR

|  |  |
| --- | --- |
| **UKREP/NOSILNI ORGAN** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Priprava zakonodajnega okvira za uvedbo Individualnih naložbenih računov (INR) za finančne instrumente v finančnih institucijah, ki imajo dovoljenje ATVP za storitve borznega posredovanja, upravljanja premoženja in investicijskih skladovNosilni organ: MF | **Izvedeni sestanki in ostale aktivnosti ter njihova vsebina**-V letu 2024 se je MF intenzivno pripravljalo na zakonodajni predlog za INR, pri čemer je bilo od junija 2024 do januarja 2025 izvedenih več kot 10 sestankov znotraj MF.- 19. novembra 2024 je bil izveden sestanek delovne skupine za uvedbo INR, na katerem sta bila predstavljena osnutek ZINR in osnutek sprememb Zakona o dohodnini (v nadaljnjem besedilu: ZDoh-2). - Od 11. decembra 2024 do 10. januarja 2025 je potekala javna obravnava predloga ZINR, v kateri so sodelovali ključni deležniki: FURS, ATVP, ZBS, ZDU AIS, Gospodarska zbornica Slovenije, LJSE, Slovenski tehnološki forum, odvetniške družbe in posamezniki.**Dosežen napredek** Pripravljen je bil celovit zakonodajni predlog za uvedbo INR v Sloveniji, ki vključuje: - Zakon o individualnih naložbenih računih,  - spremembe Zakona o dohodnini, - spremembe Zakona o davčnem postopku. Predlog je v fazi oblikovanja in usklajevanja s ključnimi deležniki. Pri pripravi predloga ZINR bo MF vključil vse ključne elemente, ki so potrebni za uspešno implementacijo INR v Sloveniji. Predlog upošteva primere dobrih praks iz drugih evropskih držav, hkrati pa je prilagojen specifičnim potrebam slovenskega trga kapitala. **Plan naslednjih aktivnosti** - Marec 2025: medresorsko usklajevanje predloga zakona in priprava gradiva za obravnavo na Vladi RS. - April 2025: obravnava predloga zakona na Vladi RS. - Junij– julij 2025: obravnava predloga zakona v Državnem zboru RS po rednem postopku.- Julij 2025– april 2026:* izdaja podzakonskih aktov s strani ATVP in FURS,
* vzpostavitev centralnega registra imetnikov INR pri FURS,
* vzpostavitev registra ponudnikov INR pri ATVP.

- April 2026: začetek praktične uporabe ZINR in odpiranje prvih INR. |

4.3.2. DODATNE SPREMEMBE ZAKONODAJNEGA OKOLJA ZA KREPITEV TRGA KAPITALA

|  |  |
| --- | --- |
| **UKREP/NOSILNI ORGAN** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Spremembe na področju dodatnega pokojninskega zavarovanja Nosilni organ: MF (nosilni organ za pripravo zakonodaje je MDDSZ) | Ministrstvo za delo, družino, socialne zadeve in enake možnosti (v nadaljnjem besedilu: MDDSZ) je v sodelovanju z MF pripravilo predloge sprememb Zakona o pokojninskem in invalidskem zavarovanju (v nadaljnjem besedilu: ZPIZ-2). Predlogi so se začeli usklajevati v okviru pogajalske skupine, v kateri poleg ministrstev sodelujejo tudi delodajalci in sindikati. **Plan naslednjih aktivnosti:** Pogajalska skupina nadaljuje obravnavo predlaganih rešitev v letu 2025. |

4.3.3. VZPOSTAVITEV ENOTNE VSTOPNE TOČKE

Akcijski načrt za vzpostavitev enotne vstopne točke

|  |  |
| --- | --- |
| **UKREP** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Vzpostavitev enotne vstopne točkeNosilni organ: ATVP, LJSE | * ATVP je nadgradil enotno vstopno točko z vzpostavitvijo portala za oddajo vlog na obrazcih in oddajo ostalih zahtevanih dokumentov za dovoljenja, ki jih izdajajo za posamezne institucije, vključno z možnostjo elektronskega podpisovanja. S tem je ATVP izvedla vse aktivnosti, ki so predvidene v Strategiji in pri katerih je nastopala kot nosilni organ.
* LJSE je na področju vzpostavitve enotne vstopne točke pri izvedbi 2. ukrepa nadaljevala aktivnosti, ki jih je začrtala že v prejšnjem poročevalskem obdobju, in sicer je v zvezi s promocijo kotacije vrednostnih papirjev na organiziranem trgu izvedla več vrst aktivnosti, ki so namenjene promociji kotacije vrednostnih papirjev na organiziranem trgu.
* Poleg tega je bila LJSE v okviru ukrepa enotne vstopne točke (v nadaljnjem besedilu: EVS) skupaj s KDD udeležena na več sestankih pri ATVP zaradi vzpostavitve EVS in elektronske oddaje zahtev za izdajo dovoljenja, kar je LJSE na svojih spletnih straneh implementirala v septembru 2024 (Oddaj zahtevo).
 |

|  |  |
| --- | --- |
| **UKREP** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Oglaševanje na spletnih straneh o prednostih javne kotacije vrednostnih papirjevNosilni organ: LJSE | * LJSE je organizirala dogodek za podjetja z naslovom »Prenos lastništva: priložnosti podjetnikov na kapitalskem trgu«, na katerem je LJSE v sodelovanju s strokovnjaki s področja kapitalskih trgov predstavila možnosti, ki jih podjetja lahko izkoristijo pri prenosu lastništva ali iskanju dodatnih virov financiranja. LJSE ima v načrtu tudi razvoj izobraževalnega programa za podjetja, prek katerega bi se podjetja seznanila s priložnostmi, ki jih imajo za financiranje prek kapitalskega trga, za zagon tega programa pa LJSE še išče ustreznega partnerja.
* V letu 2024 je LJSE vzpostavila pogoje za kotacijo alternativnih investicijskih skladov in v zadnjem četrtletju te možnosti predstavila upravljavcem alternativnih skladov na individualnih sestankih. Za namen promocije tega segmenta je LJSE pripravila tudi posebno brošuro, v kateri so navedene prednosti in priložnosti za kotacijo enot AIS na LJSE (Kotacija AIS na LJSE: simplebooklet.com).

**Nadaljnje aktivnosti:**V naslednji fazi se bo LJSE še bolj posvetila promociji teh vsebin prek različnih komunikacijskih kanalov, vključno s promocijo na družbenih omrežjih v povezavi z ATVP. |

4.3.4. SPREMEMBA DAVČNEGA SISTEMA

I. Akcijski načrt za možne prilagoditve davčnega sistema

|  |  |
| --- | --- |
| **UKREP/NOSILNI ORGAN** | **IZVEDENE AKTIVNOSTI****Izvedeni sestanki/dogodki****Vsebina aktivnosti****Dosežen napredek****Plan naslednjih aktivnosti** |
| Ustanovi se delovna skupina, v okviru katere se preuči možnost prilagoditve davčnega sistema za spodbujanje razvoja slovenskega kapitalskega trga Nosilni organ: MF | * V okviru tega ukrepa so v letu 2024 potekali pogovori znotraj pristojnih služb na MF.
 |
| Preučiti možnost uvedbe posebnih davčnih spodbud, povezanih z ESGNosilni organ: MF | * V okviru tega ukrepa so v letu 2024 potekali pogovori znotraj pristojnih služb na MF.
 |
| Preučiti možnost uvedbe ali ponovne uvedbe sistema spodbud za naložbe v inovativna zagonska podjetja Nosilni organ: MF | * V okviru tega ukrepa so v letu 2024 potekali pogovori znotraj pristojnih služb na MF. Sistem bi lahko razširili v primerjavi s prejšnjim sistemom, ki je bil ukinjen leta 2016, tako da ne bi zajemal le naložb prek družb tveganega kapitala, temveč tudi neposredne naložbe poslovnih angelov.
* Obravnavana je bila tudi problematika aktualne davčne obravnave AIS, za katere je bila predlagana izenačitev davčne obravnave z ostalimi oblikami investicijskih skladov, konkretno z uvedbo možnosti 0% davčne stopnje za AIS pod pogojem distribucije vsaj 90% poslovnega dobička, podobno kot velja za druge investicijske sklade. V ta namen je bila izdelana mednarodna raziskava, ki je vključevala analizo davčnih ureditev za AIS in nepremičninske investicijske družbe (v nadaljnjem besedilu: NID) v številnih državah EU in izven nje, ki je pokazala, da je predlagana sprememba v skladu z mednarodno prakso.
 |
| Preučijo se možnosti za izboljšanje in poenostavitev davčnih postopkov v Sloveniji (npr. v smislu večje digitalizacije)Nosilni organ: MF | * V okviru tega ukrepa so v letu 2024 potekali pogovori znotraj pristojnih služb na MF. Izboljševanje in poenostavitve davčnih postopkov, zlasti v smeri večje digitalizacije, so stalna naloga MF. V letu 2024 je bila sprejeta novela Zakona o davčnem postopku, ki prinaša številne ugodnosti in poenostavitve za davčne zavezance.
 |
| Preuči se možnost uvedbe davčnih spodbud za sheme delnic in opcij za zaposlene z nižjo obdavčitvijo kapitalskih dobičkov, ustvarjenih s takšnimi instrumenti, pod pogojem, da bi bilo izpolnjeno določeno obdobje imetništva/posedovanja, kar bi spodbudilo dolgoročne naložbeNosilni organ: MF | * V letu 2024 je bila sprejeta novela Zakona o dohodnini (v nadaljnjem besedilu: ZDoh-2), s katero se je uvedla posebna davčna shema za inovativna zagonska podjetja za dohodke, prejete v obliki delnic ali deležev v teh podjetjih. Shema določa zamik izračuna davčne obveznosti od tovrstnega dohodka in posredno s tem tudi zamik nastanka obveznosti za plačilo prispevkov za socialno varnost (saj sta trenutek nastanka obveznosti in dohodek, od katerega se obračunavajo prispevki za socialno varnost, v tem primeru enaka kot za dohodnino). Prav tako se davčna obveznost v primeru tovrstnega dohodka zniža z upoštevanjem negativnih razlik (tj. med vrednostjo delnice ali deleža v času nastanka obveznosti izračuna davčne obveznosti in vrednostjo delnice ali deleža v času prejema tega dohodka) pri ugotavljanju davčne osnove od tovrstnega dohodka. Dodatno se je uvedla tudi možnosti povprečenja tovrstnega dohodka v skladu s 120. členom ZDoh-2.
 |

1. Vlada RS je Nacionalni program finančnega opismenjevanja sprejela 30. januarja 2025. [↑](#footnote-ref-2)